Fintino ny lahatsoratra:  Isan-kerinandro ao afovoan-tanànan'i Nima, tanàna kely iray ao Accra renivohitr'i Ghana, mivory ao amin'ny trano fivavahana iray ao an-toerana ny fianakaviana. Rehefa tonga ny fotoana, dia manao veloma ny olon-tiany ireo tovovavy ary misaraka amin'izy ireo, ka miakatra amin'ny tohatra mivaingana mankany amin'ny rihana ambony. Ao amin'ny efitrano lehibe misy latabatra volontsôkôlà, dia milahatra ny efijery solosaina mamirapiratra. "Rehefa mivavaka [eo ambany rihana] ny ray aman-dreny, dia mampianatra ny zazavavy any ambony izahay", hoy ny fanazavan'ilay mpandraharaha teknolojia Regina Agyare, izay tonga eto isan-kerinandro mba hampianatra ireo tanora ao an-toerana ny fomba fanaovana programa. Ny fitsidihan'i Agyare voalohany hijery ireo tovovavy - mpianatra ao amin'ny tetikasa fanabeazana Achievers Ghana - dia tamin'ny Janoary 2014. Natao ho seminera tokana izany ho ampahany amin'ny fandraisana an-tanana ho mpanoro hevitra azy "Mila Zazavavy ny Teknolojia" - na izany aza, tena nahasarika ny mpianatra. "Tia azy ireo aho, ka nanapa-kevitra ny hanangana klioba fanaovana programa ary nanomboka nanao fivoriana tsy tapaka", hoy i Agyare, mpanorina ny orinasa mpamorona rindrambaiko Soronko Solutions. Ny tena zava-dehibe, hoy i Agyare, dia ny fahafahana nampiseho "tamin'ny fiarahamonina ny hasarobidin'ny fanabeazana ny ankizivavy". Faritra miozolomana ny ankamaroany ao amin'ny firenena kristiana ny ankamaroany, i Nima no iray amin'ireo faritra be mponina indrindra ao Accra. Milaza i Agyare fa matetika sarotra ny fiainana ho an'ny tovovavy maro ao an-toerana, ka ny sasany mitombo nefa tsy miala amin'ny fiarahamonina mihitsy. "Voatery nanambady tanora ny ankizivavy; [nolavina] ny zon'izy ireo hianatra. Ny ankamaroan'ny nofinofin'izy ireo sy ny hetahetany dia voafetra tamin'ny zavatra manodidina azy fotsiny. "Tohina aho... Noheveriko fa nandroso isika amin'ny maha-firenena antsika. Nihevitra aho fa efa niady hevitra momba an'izany izahay". Izany, amin'ny ampahany, no antony nanomezan'i Agyare ny fanohanany an'i Achievers Ghana. Natsangan'i Amadu Mohammad avy ao an-toerana, manohana tovovavy 250 eo anelanelan'ny enin-taona ka hatramin'ny 18 taona ny fikambanana tsy mitady tombombarotra, manomana azy ireo amin'ny fampianarana ara-dalàna amin'ny alalan'ny kilasy ivelan'ny sekoly amin'ny famakiana, matematika, tononkalo ary teknolojia fampahalalam-baovao. Ny tanjony dia ny handrava ny sakana ara-tsosialy ary hanome an'i Nima taranaka vehivavy modely, ary noho izany dia manome famatsiam-bola ho an'ny sekoly ny vondrona mba hanampiana ireo tovovavy hamolavola ny azy manokana...
Maro amin'ireo tovovavy ao Nima, iray amin'ireo faritra mahantra indrindra ao Accra, no zara raha mahazo fanabeazana na tsy mahazo mihitsy. Sekoly tohanan'ny vondrom-piarahamonina ny Achievers Ghana mba hanomezana vintana tsara kokoa ho an'ny taranaka manaraka. Ny mpandraharaha teknolojia Regina Agyare, izay mino fa ho lasa lavitra ny mpianany, no mampianatra ny ankizivavy hanoratra programa.